b'\n_START_ARTICLE_\nMa\xc5\xa1ni\xc5\xa1ko posve\xc4\x8denje\n_START_SECTION_\nDiakonsko posve\xc4\x8denje\n_START_PARAGRAPH_\nNajni\xc5\xbeja stopnja posve\xc4\x8denja se imenuje diakonsko posve\xc4\x8denje ali diakonat. Prejemnik te stopnje svetega zakramenta postane diakon in lahko izvaja nekatera osnovna bogoslu\xc5\xbena opravila: lahko vodi besedno bogoslu\xc5\xbeje, podeljuje blagoslove in kr\xc5\xa1\xc4\x8duje. V Rimskokatoli\xc5\xa1ki cerkvi lahko opravlja tudi cerkvene poroke._NEWLINE_Diakonska slu\xc5\xbeba je lahko trajna (stalni diakon), pogosto pa je to le stopnica na poti k naslednji stopnji posvetitve.\n_START_SECTION_\nDuhovni\xc5\xa1ko posve\xc4\x8denje\n_START_PARAGRAPH_\nDruga stopnja posve\xc4\x8denja se imenuje duhovni\xc5\xa1ko posve\xc4\x8denje ali prezbiterat. Prejemnik te stopnje posve\xc4\x8denja postane duhovnik oziroma prezbiter in lahko izvaja vsa glavna bogoslu\xc5\xbena opravila: vodi sveto ma\xc5\xa1o in podeljuje vse svete zakramente razen duhovni\xc5\xa1kega posve\xc4\x8denja. Sveto birmo lahko podeljuje samo z izrecnim \xc5\xa1kofovim dovoljenjem._NEWLINE_Ma\xc5\xa1nik lahko opravlja razli\xc4\x8dne slu\xc5\xbebe (ki pa ne \xc5\xa1tejejo kot razli\xc4\x8dne stopnje posve\xc4\x8denja), na primer: \xc5\xbeupnik (vodja \xc5\xbeupnije), kaplan (\xc5\xbeupnikov pomo\xc4\x8dnik), dekan (predstojnik dekanije) ...\n_START_SECTION_\n\xc5\xa0kofovsko posve\xc4\x8denje\n_START_PARAGRAPH_\nNajvi\xc5\xa1ja stopnja posve\xc4\x8denja se imenuje \xc5\xa1kofovsko posve\xc4\x8denje ali episkopat. Prejemnik te stopnje posve\xc4\x8denja postane \xc5\xa1kof. To pomeni, da ima v Cerkvi vlogo nadzornika in je ma\xc5\xa1nikom in diakonom hierarhi\xc4\x8dno nadrejen. \xc5\xa0kof tudi podeljuje zakrament svete birme in duhovni\xc5\xa1kega posve\xc4\x8denja._NEWLINE_Tudi \xc5\xa1kof opravlja razli\xc4\x8dne slu\xc5\xbebe (ki pa ne \xc5\xa1tejejo kot razli\xc4\x8dne stopnje posve\xc4\x8denja), lahko je na primer: pomo\xc5\xbeni \xc5\xa1kof, naslovni \xc5\xa1kof, nad\xc5\xa1kof, kardinal, pape\xc5\xbe ...\n_START_SECTION_\nNi\xc5\xbeje Cerkvene slu\xc5\xbebe\n_START_PARAGRAPH_\nV Cerkvi obstajajo tudi nekatere ni\xc5\xbeje slu\xc5\xbebe, na primer: bralec Bo\xc5\xbeje besede, delivec obhajila, in podobno. Po mnenju Rimskokatoli\xc5\xa1ke Cerkve zdaj za te slu\xc5\xbebe ni potreben zakrament posve\xc4\x8denja. V Pravoslavju podeljujejo za ta namen posve\xc4\x8denje ni\xc5\xbeje stopnje - subdiakonat (v preteklosti je to veljalo tudi v Rimskokatoli\xc5\xa1ki Cerkvi).'